La Esnoga de Oświęcim, jeneralmente yamada la Esnoga de Auschwitz, es aktualmente la unika esnoga en uzo en la viya de Oświęcim, Polonia. El nombre orijinal de la esnoga es “Hevre Lomdei Mishnayos”, ("Sosyeté de akeyos ke estudian la Mishna) i endagora es parte de un muzeyo yamado Auschwitz Jewish Center o Sentro Djudio de Auschwitz.

Esta esnoga (o "shul", en idish) fue la priméra frágua relijioza restorada a la komunidad djudia de Polonia dempues del fin del govyerno komunista.  La frágua pertenese a la komunidad djudia de la sivdad de Bielsko-Biala. La esnoga fue uzada komo un magazen de armas por los Nazis i dempues de la Sigunda Gerra Mondiala komo magazen de tapetes durante los diyas de la Polonia Komunista; fue restorada kon un koste de un milyon de US$ por la Auschwitz Jewish Center Foundation, de la sivdad de Mueva York. Oy endiya es una esnoga aktiva, uzada para meldar por grups i por personas partikolares ke vijitan Auschwitz. La kaza ankontrada endjunto a la esnoga fue merkada por la Fondasion i trokada en un muzeyo modérno yamado el Auschwitz Jewish Center (Zydowskie Centrum Edukacyjne, en lingua polaka) i amostra la vida de los djudios en la viya de Oświęcim antes de la gerra.  La esnoga i el Sentro estan afiliados kon el Museum of Jewish Heritage en Mueva York.

Istorya 
Enel anyo 1939, mas del 50% de la povlasion de Oświęcim era de orijin djudio. La komunita tinía mas de 400 anyos i egzistian unas 20 esnogas. El ultimo djudio nasido en Oświęcim murio enel anyo 2000. Aktualmente, una mujer djudia de Beljika bive en Oświęcim, i se ankontra dedikada al rikódro del Olokósto. Esta no era la mas grande esnoga de Oświęcim; egzistia la Gran Esnoga de Oświęcim; la kuala fue destruyida por los Nazis el 29 de Novembre de 1939. Oświęcim tambien tiene un betahayim djudio.

Enlasos eksternos 
 Pajina web ofisiala

Referensias 

Istorya de los djudios en Polonia
Olokósto
Esnogas